ગ્રામીણ સ્વચ્છતા અભિયાનના ફિયાસ્કા બાદ સરકારે વર્ષ ૧૯૯૯માં સંપૂર્ણ સ્વચ્છતા અભિયાન શરુ કરેલું. જે અંતર્ગત વર્ષ ૨૦૧૭ સુધીમાં દેશમાં ખુલ્લામાં શૌચપ્રથા બંધ કરવાનો ટાર્ગેટ નક્કી કરાયો હતો. આ પહેલો એવો કાર્યક્રમ હતો જેમાં લોકભાગીદારીને પણ મહત્વ આપવામાં આવ્યું. સાથે જ શૌચાલય મુદ્દે લોકજાગૃતિ આવે તેના પર ભાર મુકાયો હતો. સાથે જ અભિયાનને ટેકો મળે તે માટે વર્ષ ૨૦૦૩માં ‘નિર્મળ ગ્રામ પુરસ્કાર‘ની પણ શરુઆત કરાઈ. જે અંતર્ગત ખુલ્લામાં શૌચમુક્ત ગામ, તાલુકા, જિલ્લા અને રાજ્યોને પુરસ્કાર આપવામાં આવતો હતો. શરુઆતમાં તેની સારી એવી ચર્ચા પણ થઈ. પરંતુ અનેક ગ્રામ પંચાયતો પુરસ્કાર મેળવ્યા બાદ બેદરકાર થઈ ગઈ અને સ્થાનિકો ફરી ખુલ્લામાં શૌચ જવા માંડ્યા. પેયજળ અને સ્વચ્છતા મંત્રાલયના વર્ષ ૨૦૧૪ના રિપોર્ટ પ્રમાણે નિર્મળ ગ્રામ પુરસ્કાર મેળવનારા ૩૦ ટકા ગામો ફરીથી ખુલ્લામાં જતા થઈ ગયા હતા.